*Postovani prijatelji, domaćini iz Franjevačkog samostana i crkve Sv. Ante Padovanskog, dragi gosti,*

Izuzetno mi je zadovoljstvo da sam večeras dio otiska vremenskih spora

reflektovanih unutar predstavljanja filmskog opusa kolege i prijatelja, Ratka

Orozovića. Pogotovo što ćemo i tokom večerašnjeg suočenja sa različitim

oblicima predstavljanja sedme umjetnosti unutar dokumentarno – igrano –

informativnog spektra Ratkovih viđenja u filmovima...

*Čarli Čaplin – Klon Bosanski*

*Moja kuća ispod mosta putujuća*

*Ambasadori filma 1978.g.*

*Životopis Alekse Maskalenka*

*Mini portreti slikara – Fra Perica Peter Vidić 2010*

 ...moći komunicirati, kroz različite vremenske zone Ratkovih filmskih otisaka,

sa višestruko prikazivanim i nagrađivanim filmovima sa Festivala u Rusiji,

Bugarskoj, Bosni i Hercegovini, bivšoj Jugoslaviji. Istovremeno, upravo ovdje

ćemo moći pogledati i predstavljanje filmsko-slikarskog portreta našeg Sarajlije

sa Bistrika, čovjeka koji nije želio napustiti Sarajevo ni u najtežim trenucima

njegove povijesti, uvaženog Fra Perice Petra Vidića. Dok sam upijao

višeslojnost Ratkove isprepletene umješnosti scenarističko-režijske sintagme i

prezentacije u prvom licu i Fra Peričine blagosti, koja je nepretenciozno izvirala

iz svakog pokreta unutar kreacije na platnu pred nama, kroz mene je zaista

proticala nemirna rijeka istinske umjetnosti kao duhovne kategorije pronalazimo

u večerašnjem predstavljanju. Zbog čega „nemirna rijeka“? Odgovor je

jednostavan, bolno jednostavan. Naime, slikar Gabrijel Jurkić je, ako mi

dozvolite, paradigma ovih prostora, ali i reflektivne uslovnosti alternativaca

ovdašnjih. Pogledajte marginalizaciju, bez obzira, htjeli mi to priznati ili ne,

takve osobnosti kao što je bio Gabrijel Jurkić zbog neprihvaćanja ideja

socijalizma ondašnjeg, ali i osoba kao što je Vitomir Lukić, zacijelo jedan od

najznačajnijih savremenih bosanskohercegovačkih pisaca, odnosno donekle i

Fra Perice Petra Vidića. I Vitomir Lukić je pohodio Gabrijela, baš kao i Fra

Perica. A i Fra Perica je studirao na likovnoj akademiji u Beču, baš kao i

Gabrijel Jurkić. Da li je razumjevanje nečije osobnosti moguće bez posmatranja

društvenog okruženja u trenutku kreacije? Zbog toga smatram da je uvaženi Fra

Perica Vidić u pravu kada kaže da se umjetnik razvija u godinama stvaranja i da

umjetnik, bez obzira želio to priznati ili ne, u različitim godinama svoje kreacije

različito percepira, ali i stvara svoje otiske, kako rekoh, vremenskih spora.

Zbog čega poredim Vitomira Lukića i Fra Pericu Vidića. U romanu ALBUM, iz

1968.g. Vitomir Lukić na jednom mjestu veli...: *„****gledali su nas širom***

***rastvoreni nalični prozori*...“...***zar prozori mogu gledati*?...Književnost je

umjetnost riječi koja je dovedena do vrhunca nadnaravnosti i kod Vitomira

Lukića, zar ne? Istovremeno, Fra Perica Petar Vidić jednom svom likovnom

otisku daje naziv ***NEVINA BRDA***. Ponovo pitanje: *„zar brda mogu biti*

*nevina?“* Dva umjetnika, različitih usmjerenja, ali istovremeno toliko istovjetnih

nakana, i u dobru, čemu bješe usmjereni čitavog svog života, kako pokojni

Lukić tako i uvaženi Fra Perica Vidić, su itekako isprepletena uslovljenošću

prostora i vremena u kojem stvaraše. Zbog toga su i njihovi otisci vremenski

spora, kako i na papiru, tako i na platnu u stvari istovjetnost poruke kojom odiše

i večerašnji film o Fra Perici – da je istinska umjetnost duhovna kategorija.

Predstavljanje, unutar serijal Mini-portreti slikara na BHT1 od strane kolege

Orozovića, i Fra Petra Perice Vidića je, u stvari, početak plaćanja duga prema

autoru. Kakvog duga? Za sve one izložbe koje nismo pohodili. Za sve one slike

koje nismo vidjeli. Za svu onu sljepoću koju smo imali. A nismo vidjeli. Da bi

progledali, zapanjeni svjetlošću mogućih nakana čovjeka Vidića, umjetnika

Vidića i fratra Vidića. Jednog. Našeg. Sarajlije. A ovaj dug, ja lično imam

namjeru plaćati, ako treba i godinama, sa kamatama duhovnosti koje su nam

nerijetko itekako nedostajale u vremenima kada je misliti i raditi drugačije od

dozvoljenog bilo *Margaritas ante portas*. U pokušaju da sopstvenu umjetničku

viziju nadahnjujemo društvenom raznovrsnošću prezentacije danas još uvijek

pokušavamo, unutar troumlja kojim smo obuhvaćeni, a koje je zamijenilo

jednoumlje onoga sistema, pronaći modalitet sveopćeg iskaza. Modalitet

objedinjavanja različitosti. Mislim da je Ratko Orozović u ovome filmu o

umjetniku Vidiću, uz pomoć Fra Pericinu, uspio u tome. Nadati se je da će snaga

umjetničkog izričaja unutar objedinjavanja različitosti vremenskih spora kod oba

umjetnika uspjeti doprijeti i van zidova ovog prelijepog zdanja, samostana Sv.

Ante. BHT1 je već učinila veliki iskorak, prikazavši ovo dokumentarno

predstavljanje. A umjetnost, istinska umjetnost je kao voda, osnovni preduslov

življenja svakog od nas. Koliko god je sputavali, na kraju će pronaći će put kako

bi osvježila percepciju naše svakodnevnice na putu ka ovaploćenju sopstvenog

bića. Umjetnosti što stremi.

Ratko Orozović, s druge strane, veli..

***KAD KAŽEM ISTINU, UVIJEK POMISLIM NA POSLJEDICE!***

 *Ne znam šta bih ti rekao. Neko bi to možda mogao nazvati i više života u*

*jednom dok ja za tako nešto jednostavno kažem – It's my life!* Riječi filmskog

režisera, scenariste, pjesnika, satiričara, novinara i čovjeka Ratka Orozovića

jezgrovito, kratko i jasno opisuju način i život osobe kojoj kultura (ali ne bilo

kakva!) protiče venama. Kada kažem *ne bilo kakva* dolazimo do pokušaja

definicije riječi kultura na ovim prostorima i to mimo stereotipnih uzusa koji

dominiraju Bosnom (i Hercegovinom) ali i Balkanom *de facto.* Naime, kada ste

osoba koja ostavlja otisak upečatljivog mesije sopstvenih, ali i naših, snoviđenja,

onda taj dio *culturae* ne možemo drugačije definisati do pokušaj buđenja

originalosti na uštogljenim prostorima Južnih Slavena.

Završio je Filozofski fakultet u Sarajevu sa diplomskim iz estetike "Lukačeva teorija romana i savremeni pravci u estetici". Studirao je postdiplomske studije, *mada, moram priznati, ne znam da li to znači da ih je i završio, iako je to meni, prije svega, najmanje važno jer čovjek je najvažniji, zar ne?* Društvenu aktivnost počinje već u Trećoj gimnaziji i jedan je od osnivača

gradskog filmskog kluba "Riječ mladih“. Jedan je od osnivača i filmskog

časopisa "Sineast", kao i njegov urednik. Bio je član savjeta časopisa „Lica",

dopisnik "Mladosti", pozorišni kritičar "Borbe", "Večernjih novina" i "Jutarnjih

novina", "Sna", "Dnevnog avaza",  a sada je urednik "Bosanske vile". Član je

Udruženja novinara BiH, Udruženja filmskih radnika BiH (bio član uprave i

sekretar), član Udruženja književnika BiH (od 1975.), a bio je član savjeta

Jugoslovenske kinoteke, savjeta Jugoslovenskog festivala kratkometražnog i

dokumentarnog filma dva puta i član žirija istog Festivala kao i nosilac plakete povodom 50 godina rada Festivala.

U ratu je bio predsjednik izvršnog odbora humanitarnog društva

"Dobrotvor", član izvršnog odbora i predsjednik Komisije za film i pozorište i

izdavačke komisije SKPD "Prosvjete". Sve vrijeme rata radio je u press-centru

Dobrinja. U Skupštini grada Sarajeva, četiri godine bio odbornik ispred

Liberalne i Stranke zelenih. Bio je predsjednik Gradske komisije za zaštitu

čovjekove okoline i pokretač ideje za ekološku policiju, kao i informativnog

EKO centra, koji nije realizovan. Aktivni je član Kruga 99. Pri Kantonu ima

status samostalnog umjetnika, a član je i Komisije za izbor samostalnih

umjetnika u Kantonu.

Nadam se da mi ne zamjerata opširnost iskaza jer zaista ovaj tihi, mirni,

šutljivi čovjek, zaslužuje u svojoj 67. Godini života i 47. Godini umjetničkog

rada, i više od ovoga. Eto, neki dan je od gradonačelnika Sarajeva dobio i

Zahvalnost za decenijski rad usmjeren doprinosu kulturnih odsjaja grada.

A, prve književne radove, poetske, kritičke i satirične objavljuje od 1960.,

pa sve do danas. Bio je urednik i glavni urednik "Naših dana" (lista studenata

BiH). 1970. godine objavljuje prvu samostalnu knjigu aforizama i satirične

poezije

OD ŽIVOTA SRAMOTA, a zatim i knjigu poezije (reprint 2009.g.)

U NAMA NEKO DRUGI, 1975.

OD JASENOVCA DO POLARNOG KRUGA (proza). 1999. i

OD ŽIVOTA SRAMOTA / ONE STVARI, 2005.

Objavljivao je tekstove u mnogobrojnim listovima i časopisima (preko 1.000

pozorišnih, književnih i filmskih kritika). Nagrađivan je za poeziju, satiru i

filmsku kritiku, a uvrštavan u antologije. Prevođen na italijanski, poljski, ruski,

njemački, slovenački, makedonski i dr. jezike.

 *Vlastitim aforizmima, Orozović jetko i direktno jednostavno zna! Zna*

*promišljati drugačije, bolno drugačije u vremenu kada se zbog pogleda moglo*

*otići u zatvor. Mada i sam bješe jedan od onih koji su probijali barijere jezičkih*

*sunovrata stvarajući alternativu „novogovora“ poslušnih jelena ondašnje misli.*

*Nekada su bili jeleni dok su danas ovce, zar ne?*

***ŽIVIO 1. APRIL! 1.MAJ RADNOG NARODA!***

Scenarista je, kao i režiser, dva igrana filma *Vanbračna putovanja,*

1987.g., (sniman je u Sarajevu i afirmisao je ljepote grada, bio je među 4

najgledanija filma 1988. godine u ex Jugoslaviji gdje ga je vidjelo 1.200.000

gledalaca, od toga samo u Sarajevu 120.000 ljudi u mjesec dana prikazivanja u

kinima)., *Bračna putovanja* ,1990.g., snimljen je pred rat u Sarajevu i daje

posljednje slike nesrušenog grada., uz više od 50 scenarija za kratke filmove i

mnoge televizijske emisije, dječiju seriju *Svakog petka iz početka* i 3 radio

drame. Adaptirao je *Memoare prote Mateja Nenadovića* u monodramu, koja je

do sada izvedena 60 puta, i sa uspjehom bila u zvaničnoj selekciji

Međunarodnog pozorišnog festivala "Zlatni vitez" u Moskvi. U pozorištima je

režirao Brehta: *Operu za tri groša*, Alda Nikolaja *Nije bila peta bila je deveta*,

*Klaustofobičnu komediju* Duška Kovačevića, *Hotel Majna* Vlade Dijaka

(adaptacija i režija u Sarajevu i Mostaru), *Vicemafija iza rešetaka*, komedija

režirana za Narodno pozorište u Mostaru.

Napisao je kultni tekst za romansu *Ima u meni nešto cigansko*, za koju je

muziku napisao Julio Marić a izvodio je Dragan Stojnić i koja na

predtakmičenju za pjesmu Evrovizije osvojila je drugo mjesto. Pisao je pjesme

za *Mali šlager*; *Tužna pjesma o mravu* (2005) dobila je drugu nagradu žirija, a

pjesma *Ljubav bumbara i cvijeta* (2006.), treću nagradu.

Svoj filmski debi ostvario je 1974. godine, dokumentarnim filmovima

*Uz druga je drug* i  *Lj-ubiti*. Prije toga je radio kao asistent i pomoćnik mnogim

poznatim rediteljima, *Sutjeska* (Stipe Delić), *Sarajevski atentat* (Veljko

Bulajić), na seriji *Odbornici* i mnogim drugim. U svom stvaralačkom opusu do

sada je režirao preko 50 dokumentarnih filmova od kojih su najznačajniji

*Ambasadori filma* (predstavljao našu zemlju na Venecijanskom bijenalu),

*Okruženi grad* (nagrađen u Beogradu i Lajpcigu), *Čizme br. 46* (nagrađen u

Beogradu), *Faraon Stipe iz Vidoša* (Zlatna medalja Beograda za scenarij), *Bolji*

*život divljih svinja* (specijalna nagrada Međunarodnog festivala "Zlatni vitez " u

Kalugi i Moskvi). 2004. godine na Festivalu na Uralu, nagradu je dobio i za film

*Otkačena kamera* (2005.), a ovaj film bio je i u zvaničnoj selekciji Sarajevo film

Festivala, zatim svakako filmovi koje večeras predstavljamo a dobitnici su od

Zlatne Amfore u Sofiji do Zlatnog Viteza u Moskvi.

*Višeslojna poetska izražajnost Orozovića nije samo proizvod dešavanja u*

*bivšoj Jugoslaviji krajem osamdesetih godina prošloga vijeka već je to i način*

*uobličavanja jedne nove komedije — komedije kratke, jezgrovite misli. Naime,*

*mnoštvo isprepletenih likova, sudbina i prostora je pokušaj ovog režisera i*

*scenariste da kroz aforističnu misao satiričnog odsjaja predoči nama ovdašnjim*

*da film jeste zabava, ali itekako ozbiljna zabava. Zabava gdje se i ljubi ali i gdje*

*realnost spaljivanja doktorskih disertacija i nije ništa drugo do naša svakodnevnica sa kojom se suočavamo i danas, mada u obliku koji se, nažalost*

*ni ne može porediti sa ozbiljnom surovošću onoga vremena. Ali...i danas se*

*vozimo u istim tramvajima kao i tada. Istovremeno, Orozovićevi kratki filmovi*

*su svojevrstan oblik vlastite vizije vremena i prostora u kojem se živi, nerijetko*

*sa itekako humornim, da ne kažem humorističkim pristupom obilježavanju*

*jednog itekako zanimljivog sadržaja koji se obrađuje. Filmovi: “Bolji život*

*divljih svinja”, nagrađen na Međunarodnom festivalu Zlatni vitez u Moskvi;*

*“Gaga i Ziga kojoj je maca pojela večeru”, “Čarli Čaplin klon bosanski”,*

*“Vodeni ćiro u srce me diro”, “Životopis Alekse Maskalenka”(premijerno prikazan na BHT1 februara 2009.g.) su filmovi koji ne samo da individualiziraju*

*likove i djelo otisnuto na filmskoj traci već jesu i vlastiti obol*

*čovjeka koji se ne može pomiriti sa zaboravljenim, ponekad čak i surovim,*

*sudbinama običnih ljudi...ljudi koji u stvari i jesu društvo* ***sui generis****.*

***NAŠA JE BUDUĆNOST BOLJA PROŠLOST***

Za Televiziju Sarajevo, TV Novi Sad, FTV, BHT do sada je režirao preko

1.000 emisija od toga 18 serija. Među najznačajnijim su: *Narkomanija* (7

epizoda), teen serija *Veliki odmor* (80 epizoda snimljenih od 2003.-2005.),

*Kristalno i ukrasno staklo* (dobila Međunarodnu nagradu Nikola Tesla za

epizodu iz serije *Minerali i njihova svojstva*, 1996.). Pune četiri godine režirao

je ekološku mega seriju *Prirodna baština BiH* (60 epizoda), od čega četiri

epizode obrađuju Sarajevo i njegovu okolinu, planine Igman, Bjelašnicu i

Jahorinu. Dvije epizode učestvovale su na festivalima u Ohridu i Baru (dobile

producentske nagrade), emitovane su dva puta na FTV i BHT, a predstavljaju

neprocijenjivu vrijednost prirodnog potencijala naše zemlje.

Od 2003. do 2011. scenarista i reditelj serijala *Otkačena kamera*, *Mini*

*portreti slikara* i *Putujem i pitam* (BHT - preko 80 epizoda od 2003.-2005.).

Orozović je zastupljen u Svjetskoj enciklopediji filma. Za svoje filmsko,

književno i opšte umjetničko stvaralaštvo do sada je dobio 12 domaćih i 22

međunarodna priznanja. Osnivač je i umjetnički direktor Međunarodnog

festivala ekološkog, turističkog filma i spotova "Jahorina fest 2007" (29.11.-

2.12.2007.)

*Život i djelo Ratka Orozovića, uobličeno unutar 47. godina filmskog i*

*književnog rada koji obilježava u godini koja neumitno teče samo su odraz*

*svojevrsne poetike čovjeka koji se nije skrivao pod plaštom mimikrije,*

*mediokritetstva i marginalija. I kako nam sam veli u jednoj od svojim pjesama:*

*„****Pjesme su moja vojska/papir čudno bojište/tu nikad niko ne pogine/tu se***

***vode bitke opasne...“***  *ovaj umjetnik ne miruje i dalje već i u godinama koje su*

*daleko od „najboljih“ uspostavlja neke nove kanone promišljajući perfomanse*

*koji nikoga ne ostavljaju ravnodušnim, kao što je i ovogodišnja monodrama*

*„Volio sam Eminu opasno po život“ koju je uobličio, a na osnovu isključivo*

*ljubavnih stihova Alekse Šantića, moj drug Ratko.*

*I, naravno, završiću riječima dragoga mi prijatelja, pjesnika, satiričara,*

*filmskog umjetnika, Ratka Orozovića: „****Problem fleksibilnosti izražaja nikada***

***nije van čovjeka već neposredno u njemu.****“ Naravo, jer Ratkov izražaj se i živi i*

*uči. Neizrecivo je to...*

Respekt, koji svi koji imaju bar malo umjetničkog digniteta moraju

osjećati prema ovom, kako filmskom tako i književnom autoru, je obrnuto

proporcionalan poziciji koju Samostalni umjetnici imaju u društvu na prostoru

Balkana. Kao njegov dugogodišnji prijatelj i kolega nikada ni prestajao to nisam

raditi. Njemu podršku davati. Jer dobro, dobro daje. Kako Ratku, tako i meni. A

ostali? Kako i on veli u jednom svom aforizmu; „Kad kažem istinu uvijek

pomislim na posljedice.“ On nastavlja dalje. U inat posljedicama.

Dobro došli u filmski, ali prije svega, ljudski svijet Ratka Orozovića.